Søren Gade (V), 2004-02-17:
Lovforslag nr. L 142 er en del af EU's bestræbelser på at forbedre EU's indre marked.
Rådets forordning om det europæiske selskab blev vedtaget den 8. oktober 2001 og træder i kraft den 8. oktober 2004.
Jeg vil starte med lovforslag nr. L 142.
Forslag til lov om det europæiske selskab har til formål at fastsætte de nødvendige supplerende regler til forordningen om det europæiske selskab, kaldet SE-loven, i dansk ret.
I dette forholdsvis komplicerede lovforslag foreslås bestemmelser på de områder, hvor forordningen angiver, at der skal fastsættes regler i national ret.
Lovforslaget indeholder derudover bestemmelser, som indarbejder nogle af de valgmuligheder, forordningen giver mulighed for at fastsætte regler om i de enkelte medlemslandes nationale ret.
Forordningen har til formål at gøre det muligt for selskaber, hvis aktiviteter ikke er begrænset til et bestemt medlemsland, at gennemføre og reorganisere deres aktiviteter på fælles plan; det vil sige lave en fusion på tværs af landegrænserne.
Forordningen gør det muligt at stifte europæiske aktieselskaber og gør det muligt for nationale aktieselskaber med hjemsted i forskellige EU-lande at danne et SE-selskab i fusion på tværs af landegrænser.
Dette er ikke muligt efter de gældende regler.
Et vigtigt punkt i forordningen og dermed også i lovforslaget er, at det bliver muligt at flytte SE-selskabers hjemsted fra et medlemsland til et andet, uden at det er nødvendigt at opløse selskabet først og derefter stifte en ny juridisk person.
Selv om forordninger umiddelbart gælder i hvert medlemsstat og ikke må gennemføres i national ret, er lovforslaget udtryk for, at der fastsættes nærmere regler for, hvordan reglerne i forordningen omsættes til dansk lov.
På baggrund af bl.a. høringssvarene er der indsat en bestemmelse i lovforslaget, hvorefter økonomi- og erhvervsministeren over for virksomheder, der er underlagt Finanstilsynets tilsyn, kan fremsætte indsigelse mod et SE-selskabs flytning af hjemsted eller aktieselskabers fusion til et SE-selskab, hvis det kan begrundes i samfundshensyn.
Lovforslaget indeholder ligeledes nogle bestemmelser
Det foreslås bl.a., at registreringen af et SE-selskab skal ske i Erhvervs- og Selskabsstyrelsen, hvortil dokumenter skal indsendes og offentliggøres.
Når en ny lovgivning skal implementeres, er det også en god øvelse at se på, hvorledes denne lovgivning påvirker virksomhederne, borgerne og det offentlige.
Dette lovforslag giver ingen øgede udgifter for nogen af interessenterne, ja over tid er det endda spået at ville give faldende administrative byrder og færre udgifter for virksomheder, der ønsker omstrukturering over landegrænser.
Jeg skal derfor på vegne af både Det Konservative Folkeparti og Venstre tilkendegive, at vi støtter det fremsatte lovforslag nr. L 142, og i forlængelse heraf skal jeg sige om lovforslag nr. L 143, at der er tale om en følgelov af det forrige lovforslag.
Det er selvfølgelig også grunden til, at de bliver behandlet sammen.
Lovforslag nr. L 143 indeholder forslag til tilpasninger
i aktieselskabsloven, årsregnskabsloven og revisorloven som følge af forordningen særlig med henblik på at fastsætte bestemmelse om, hvilke regler der finder anvendelse på tilsynsorganet i SE-selskaber.
Også her skal jeg tilkendegive, at både Venstre og Det Konservative Folkeparti støtter lovforslag nr. L 143.